De Superjhemp géint de Bommeléer - Wikipedia, déi fräi Enzyklopedie

# De Superjhemp géint de Bommeléer

### Vu Wikipedia, der fräier Enzyklopedie.

| De Superjhemp géint de Bommeléer |

Land | Lëtzebuerg
Sprooch | Lëtzebuergesch
Erauskomm | 1988
Text | Lucien Czuga
Zeechnungen | Roger Leiner

De Superjhemp géint de Bommeléer ass den 1. Album aus der Superjhemp-Serie vum Roger Leiner a Lucien Czuga.

## [Änneren] Ëm wat geet et ?

Zënter engem Joer gëtt Luxusbuerg vun engem Bommeleeër terroriséiert, dee Kachkéisfabrik, Bouneschluppfabrik, Brauerei, Palais a Justizministère an d'Lut gesprengt huet. Wéi d'Regierung en Erpresserschreiwes kritt, ass kloer datt de Bommeleeër, als Deel vun enger internationaler Organisatioun, drop aus ass, fir all d'Banken aus dem Land erauszekréien. Soss géif et mat de Bomme weidergoen, bis datt d'Identitéit vun de Luxusbuerger komplett zerstéiert ass.

An dëser Zäit vu gréisster Nout mellt sech de Superjhemp bäi den Autoritéiten an declaréiert, datt heen dem Bommeleeër d'Handwierk leeë wëll. De Lieser gëtt weider gewuer, datt de Superjhemp nieft senger Geheimidentitéit als Superheld nach e biergerlecht Liewen als Charel Kuddel féiert, engem brave Familljepapp, deen am Ministère fir Ongeléiste Problemer, Sectioun vun den Hoffnungslose Fäll, schafft.

De Policeinspekter Schrobiltgen enquêtéiert fir säin Deel bäi de Banken, fir erauszefannen, op déi och esou en Erpresserbréif kruten. Säi Wee féiert en als éischt bäi d'Bank Rott, déi awer just als Tarnung fir de Chef vun der Terrorband déngt. Well de Schrobiltgen do duerch Zoufall e wichtege Kompliz vun den Terroriste gesäit, huelen déi e fest a späeren en an den Tresor an. E kann zwar vun do fortlafen, mee grad wéi en dem Superjhemp wëll erzielen, ween den Terroristen hire Kompliz ass, kritt en eng op d'Kopp a verléiert esou säi Verhalt.

Op sech eleng gestallt, fält dem Superjhemp op eemol an, datt hee viru kuerzem als Charel Kuddel am Ministère fir Ongeléiste Problemer en Dossier iwwert e gewësse Poli Sprock am Grapp hat, dee grad esou freeschlech gericht huet wéi e Schung, deen de Bommeleeër eng Kéier verluer hat. De Superjhemp flitt direkt a säi Ministère an iwwerrascht do de Bommeleeër, dee keen anere wéi dee Sprock ass, wéi e grad wollt säin Dossier klauen.

No kuerzem Kampf ass de Bommeleeër zwar festgeholl, mee säin Optraggeber wëll en net verroden. En plus ass de Rescht vun der Terroristeband ëmmer nach aktiv, grad ewéi dee geheimnisvolle Kompliz, deen alles drusetze wäert, fir de Bommeleeër nees aus dem Prisong ze befreien.

## [Änneren] Kuriéises

D'Geschicht vum alleréischte Superjhemp-Album gräift kloer d'Bommeleeër-Affär op, déi Lëtzebuerg knapps zwee Joer virdru bewegt huet. Donieft fënnt een awer och kuerz Referenzen op aner Aktualitéitssujeten, wéi d'Erëffnung vum Helleg-Geescht-Tunnel, d'Aweiung vun der Atomzentral zu Kettenuewen oder d'Gruewe vum Eurotunnel ënnert der Manche. An der zweeter Oplo vum Album, déi 1991 nokoum, fënnt een zwou Säite weider wéi an deer éischter. Et handelt sech ëm en Epilog, deen de Lien mécht mat engem spéidere Superjhemp-Album.

## [Änneren] Kuckt och

- Lëscht vun de Superjhemp Figuren
- Bommeleeër

Vun "http://lb.wikipedia.org../../../d/e/_/De_Superjhemp_g%C3%A9int_de_Bommel%C3%A9er_91b7.html"

Category: Superjhemp

##### Views

- Artikel
- Diskussioun
- Aktuell Revisiounen

##### Sichen